**Utkast til retningsliner for tilskot til kulturarbeid frå Ål Musikkråd**

**Overordna retningsliner for alle tilskotsordningar i Ål Musikkråd**

Frivillige lag, organisasjonar og grupperingar i Ål kommune, kan søke om tilskot til kulturarbeid. Regionale einingar innanfor kultur, som har medlemmer busett i Ål kommune, kan òg søke.

Lag og organisasjonar som skipar til aktivitet for og med born og unge blir prioritert.

Det blir til vanleg ikkje gjeve tilskot til lands- og fylkesorganisasjonar. Organisasjonar som primært har som oppgåve å ta vare på medlemene sine yrkes- og eller økonomiske interesser og organisasjonar som ikkje er opne for alle, kan ikkje rekne med å få tilskot. Kommersielle tiltak har til vanleg ikkje rett på tilskot.

Tilskot er avhengig av at det til ei kvar tid er løyvd midlar til ordninga, og det er ingen faste satsar for slike tilskot. Ål kommune vedtek budsjett og løyver midlar til Ål Musikkråd.

Musikkrådet står fritt til å vurdere samla tilskot over ei periode ved innstilling på årlege kulturtilskot, og tildeling av prosjektmidlar og midlar frå dugnadspotten, dersom det er mange søkarar.

**Fordeling av midlar frå Ål kommune**

Musikkrådet bør alltid ha kr 20 000,- på konto, for å kunne handsame ikkje-planlagde utgifter og eventuelle arrangement i regi av Musikkrådet. Musikkrådet kan overføre inntil kr 20 000,- av det årlege kulturtilskotet frå Ål kommune til sin konto.

Resterande tilskot frå Ål kommune blir delt etter rettleiande fordelingsnøkkel:

70 % til årlege tilskot til aktivitet/drift

18 % til prosjektmidlar

12 % til dugnadspotten

**Rettleiande retningsliner for tildeling av årlege kulturtilskot frå Ål Musikkråd**

Årlege kulturtilskot har vanlegvis søknadsfrist i desember kvart år.

Tilskot kan gjevast til alle frivillige organisasjonar, lag og grupperingar som driv opne, faste, planlagde og kostnadsrekna aktivitetar heile året, eller sesongbasert, og skal til vanleg gå til amatør-laga. Einskildarrangement kan ikkje bli tildelt årleg kulturtilskot. Ål Musikkråd prioriterer born og unge, og innstiller til vanleg ikkje på tilskot til store arrangement eller arrangement av kommersiell karakter.

Ål Musikkråd handsamar søknadar og innstiller på tildeling av tilskot. Endeleg tildeling blir avgjort i Sektorutval for kultur og oppvekst.

Midlane blir utbetalt innan mars månad påfølgande år.

**Rettleiande retningsliner for tildeling av prosjektmidlar frå Ål Musikkråd**

Søknad om prosjektmidlar kan ein fremje heile året.

Midlane skal nyttast til å støtte musikalske prosjekt gjennomført i Ål kommune eller av utøvarar som høyrer til i Ål kommune. Ål Musikkråd gir til vanleg ikkje tilskot til gjentakande prosjekt, store arrangement, eller arrangement av kommersiell karakter.

1. Prosjektmidlar kan gjevast til lag, grupperingar og einskildpersonar som er medlem av, eller representerer ein medlemsorganisasjon i Ål Musikkråd.
2. Søknad om prosjektmidlar skal fremjast før oppstart av prosjektet. Søknaden skal innehalde ei prosjektomtale, antatt ferdigdato og budsjett.
3. Ved søknad om prosjektmidlar til musikkutgjeving, får ein tildelt midlar til fyrste profesjonelle utgjeving som kjem ut digitalt, på CD, vinyl eller i anna utgjevingsformat.
4. Ein kan søke om underskotsgaranti frå denne tilskotsordninga.
5. Det er ikkje faste satsar for tilskot. Ål Musikkråd står fritt til å vurdere kvar enkelt søknad, ut frå verdi for musikklivet på Ål og den utøvande kunstnar.
6. For å få utbetalt midlar må ein levere rekneskap. Rekneskapen blir vurdert opp mot budsjett, og Musikkrådet kan justere innvilga tilskotsbeløp deretter.

**Misbruk**

Dersom ein person, organisasjon eller institusjon bryt føresetnadene for tilskot etter desse retningslinjene, kan vedkomande miste retten til tilskot i eitt eller fleire år. Ål kommune eller Ål Musikkråd kan krevje innsyn i rekneskap i etterkant av utbetalinga.

06.04.2022 – Ål Musikkråd